6. maj 2021

**Opstillingsgrundlag til Kommunalvalget i Fredensborg for Alternativet**

Kære alle,

Jeg er biolog. Jeg bor i Dageløkke syd for Humlebæk med min mand og tvillinger på 19 år. Til daglig driver jeg en lille enkeltmandsvirksomhed, som rådgiver organisationer og virksomheder om EU’s regler for kemikalier i forbrugerprodukter.

Jeg har været aktiv i politik hele mit liv. Tidligere var jeg medlem af Radikale Venstre, hvor jeg bl.a. har siden i hovedbestyrelsen et par år. Men siden 2017 har jeg været i Alternativet, fordi jeg synes, at vi er det eneste parti der tager den grønne omstilling tilstrækkeligt alvorligt og tør byde ind med radikale løsningsforslag, der kan fungere. I de sidste par år har jeg været forperson i lokal-foreningen Fredensborg-Hørsholm, og siden marts i år også folketingskandidat i Nordsjælland.

Jeg synes det er meget vigtigt i den situation, som Alternativet er i nu, at vi ikke står uden kandidater til de politiske poster. Selvom vi måske ikke kommer i byrådet denne gang, så er det stadig vigtigt, at vi er med i valgkampen og deltager i vælgermøderne. Vi skal være synlige! Derfor håber jeg også, at jeg ikke bliver den eneste kandidat i Fredensborg. Det ville være skønt hvis andre også melder sig, så vi kan være sammen om gode kampagneaktiviteter.

På mange måder kan man se Fredensborg som en typisk Nordsjællandsk overskudskommune med naturområder og åbne landskaber, som er vigtige at bevare og beskytte, men der er også udfordringer som udsatte boligområder, bycentre med tomme butikker, og en administration på rådhuset, som ikke virker interesseret i at lytte til borgerne, når der er nye lokalplaner mv. De obligatoriske høringer gennemføres, men der synes ikke at være en er ægte interesseret i at lytte. Den tilgang vil jeg gerne udfordre.

Jeg vil arbejde for, at kommunen i højere grad støtter nye lokale fællesskaber. Det kunne f.eks. lokale energiløsninger, ladestandere til lokale boligselskaber, nye grønne områder med fokus på biodiversitet, eller et lokalt reparations-værksted, hvis det er det, der er brug for. Herudover er vores børn og vores svage medborgere vigtige. Dem skal vi ikke spare på.

Jeg arbejder til daglig med politikudvikling og politisk argumentation. Jeg har gennem to årtier talt og skrevet om politik, som politisk aktiv, som myndighedsperson, og som repræsentant for forskellige miljøorganisationer. Disse erfaringer vil udnytte som kandidat for Alternativet.

Jeg vil også meget gerne høre dine ideer og holdninger til, hvad vi skal tage op i valgkampen frem mod Kommunalvalget i Fredensborg Kommune.

Mange hilsner

Sidsel Dyekjær